**6. napirend**

**E l ő t e r j e s z t é s**

**Révfülöp Nagyközségi Önkormányzata Képviselő-testületének**

**2020. június 29-én tartandó testületi ülésére**

**Tárgy: Révfülöpi parkolók helyzetének felmérése és felülvizsgálata, Halász utca parkolásának**

**és közlekedésének felülvizsgálata.**

**Előterjesztő:** Kondor Géza polgármester

**Előkészítette:** Szakál Norbert műszaki ügyintéző

Jogszabállyal nem ellentétes

---------------------------

Előterjesztő Dr. Szabó Tímea

jegyző

**Tisztelt Képviselő-testület!**

Az Önkormányzat megbízásából Demény Zoltán közlekedésmérnök helyszíni felmérés alapján elkészítette a település központi illetve Balaton parti részének parkolási koncepciójának műszaki dokumentációját. A dokumentáció kitér a meglévő parkolási létesítmények férőhelyeinek optimalizálásra, illetve az Önkormányzat által megadott szabad területeken további parkolók létesítésére.

*/ Az elkészült felmérési rajzok, parkolási koncepciók az előterjesztés mellékletét képezik./*

Révfülöp nagyközség belterületén a nyári idegenforgalom alatt a különböző rendezvények, illetve a normál üzemű turista forgalom jelentős gépjármű mozgással és ehhez kapcsolódó parkolási igénnyel jelentkezik. Az utóbbi időben végrehajtott fejlesztésekhez tartozó parkolók ugyan elkészültek (piac melletti, szabadtéri színpad udvarán létesülő), de ezek a létesítmények jobb esetben csak az adott objektumokhoz érkező forgalom kezelésére alkalmasak.

A létesítmények elhelyezkedésének két fő területe, a település központ 71 sz. főút és annak térsége, valamint a vasútvonal és a Balaton közötti terület. A településközpont elsősorban a kiszolgáló létesítmények (áruház, autóbusz illetve vasút állomás, bank automata, és egyéb kereskedelmi létesítmények) látogatottsága miatt, a Halász utca és térsége pedig a célállomást jelentő strand és egyéb nyáron üzemelő létesítmények miatt zsúfolt.

**1.1 71 sz. főút melletti és annak térségében kialakított parkolók**

A meglévő parkolók tekintetében a 71 sz. főút térségében a kiépítettség már megtörtént, azonban a parkolási felületen a parkoló gépjárművek optimalizálásához kisebb beavatkozások szükségesek. A vizsgálat alá vont terület a vasútállomás mellett lévő a volt Pick Áruházzal szemben lévő parkoló illetve a Csárda utcában és a Coop Áruház mellett kiépített parkolók voltak.

**1.2 Pick Áruház előtti parkoló:**

A létesítmény a 71 sz. főút és a vasútállomás közötti területen található. Funkcióját tekintve részben a vasútállomáshoz, illetve a buszmegállóhoz érkező járművek, részben a településrészben lévő üzletekhez érkező járművek parkolójaként funkciónál. A parkoló aszfalt burkolatú, kiemelt szegélyekkel határolt felület, a 71 sz. főút forgalmától jól elkülönülő területen. A parkolóhoz bevezető 71 sz. főúti útszakasz bal oldali forgalmi sávja mellett a burkolat 3,6 m-el kiszélesedik, itt burkolati jelekkel cca. 3-4 db párhuzamos parkoló állás akár ki is alakítható. Ehhez azonban a Magyar Közút Nzrt. hozzájárulását meg kell szerezni.

A parkolóban a parkolási rend burkolati jelekkel nincsen kijelölve. A burkolati jelek elhelyezésével a mellékelt helyszínrajz alapján 43 db parkoló állás kialakításra van lehetőség. Ehhez azonban a meglévő kiemelt szegélyek vonalán kisebb mértékű módosításra van szükség. A szegélyvonal átépítésén túl a parkolóban a megsüllyedt keréknyomok javítását célszerű elvégezni, mely beavatkozás a sávos burkolat javítással elvégezhető, a teljes felületen beavatkozásra nincsen szükség. A parkoló komfortjának fokozásához célszerű lenne a déli oldali szegélysor mellett lombos fák ültetése, 5-6 db telepítése. A parkoló bővítésére lehetőség már nincsen, a rendelkezésre álló terület teljes egészében kiépítésre került. A parkolóból a 71 sz. főút északi oldalára átmenő gyalogos forgalom számára kijelölt legközelebbi gyalogátkelőhely a vasútállomással szemben található, illetve szintén ebben a távolságban van a vasúti pályatest felett átívelő gyalogos felüljáró is. A személyes tapasztalok szerint azonban a parkoló járműveket használók nem ezeket az útvonalakt választják, hanem a parkoló járműveik közelében keresztezik a 71 sz. főutat. Mivel gyalogos gázolás erre a szakaszra nem jellemző – megfelelően belátható útszakasz, stb., sürgős intézkedés ebben a témában nem tartunk szükségesnek.

**1.3 Csárda utca ill. COOP Áruház előtti parkoló:**

A terület a 71 sz. főút jobb oldalán található a Csárda utcán illetve az arról nyíló áruházi területen lévő parkoló állásokat foglalja magába. Funkcióját tekintve elsősorban a területen lévő kereskedelmi illetve vendéglátó egység parkolójaként funkcionál. Igaz ugyan, hogy a vasúti pályatestek felett lévő feljáró a biztonságos és gyors áthaladást biztosítja a partszakasz felé, de a tapasztalatok alapján az oda érkezők nem ezt a parkoló egységet használják. A parkolók merőleges beállású parkoló állások azonban az egyes parkolóhelyek burkolati jellel nincsenek jelölve. Erre mindenképpen szükség van ahhoz, hogy a parkoló felület teljes kihasználtsága megvalósulhasson. A mellékelt helyszínrajzon ábrázoltak szerint összesen 32 db parkoló állás alakítható ki.

**2. vasúti pályatest és a Balaton közötti területen történő parkolás:**

Ezen a területen találhatók a látogatások célállomását jelentő létesítmények, a strand, a hajóállomás, kultúrház, stb. Ebből fakadóan a parkoló igény illetve a járműmozgás is lényegesen nagyobb. A vasútvonal és a Balaton közötti területen történő parkolások közül kiépített, szilárd burkolattal csak a vasúti átjáró mellett a piac miatt megépített parkoló, a Strand bejárata mellett lévő parkolók illetve az Ifjúság és sport Szálló mellett lévő parkolók bírnak. A többi területen részben a füves felületek, részben a murvázott felületeken történik a parkolás rendezetlen, a meglévő helyet nem teljes mértékben kihasználó formában.

A helyi közlekedés racionalizálásával hosszú távon az a cél, hogy a Halász utca központi részén lévő Hajóállomás-üzletsor és az Európa sétány-futballpálya közötti útszakasz a későbbiek során a gépjárművek elől elzárt sétáló utcává válna. Megfelelő műszaki megoldás alkalmazásával csak az ott lakók, munkát végzők és az árufeltöltést ellátók tudnának az érintett útszakaszra ideiglenesen behajtani. A parkolás lehetőségét a romtemplom előtt lévő szabad területen lehetne megteremteni, ahonnét gyalogosan egy rövid sétával elérhető a központi rész.

A parkolási célra igénybe vehető területek többsége a Helyi Építési szabályzat besorolása alapján Üh (üdülőövezet), Z (zöldterület), valamint a romtemplommal szemben Ev (véderdő) övezetbe tartozik. Amennyiben konkrét döntés születik az egyes parkolók jövőbeli kialakításáról, előzetesen szükséges a rendezési terv módosítása is, hogy a fenti építési övezetekről a közlekedési területek leválasztásra kerülhessenek.

Ezen felül a romtemplommal szemben levő terület teljes igénybevétele esetén rendezni kell a jelenleg MÁV tulajdonában álló ingatlanrészek tulajdonviszonyait is. Ezt követően el kell készítetni a parkolók közlekedési terveit, melyet a Közlekedési Hatóságnak engedélyeznie kell.

**2.1 Halász utca Ifjúsági és Sport Hotel előtti terület:**

A létesítmény előtt a Halász utcai közúti burkolat mellett merőleges parkolásra alkalmas aszfalt burkolat található. Funkcióját tekintve vélhetően elsősorban a Hotelbe érkező vendégek használják, de a Szigeti strandba érkezők számára is elérhető közelségű parkolási lehetőséget jelent. A burkolat megfelelő állapotú, azonban burkolati jeleket a teljes kihasználtság elősegítéséhez fel kell festeni. A területen 24 db parkoló állás kialakítására van lehetőség.

**2.2. Halász utca Ifjúsági és Sport Hotel – Kemping közötti terület:**

Az 1181 hrsz.-ú önkormányzati terület nagyságából adódóan jelentős 275 db gépjármű befogadására alkalmas, azonban a központi részektől viszonylag nagy távolságra van. Az ingatlan a korábbi Balaton-átúszások során már rendszeresen igénybevételre került.

**2.3. Halász utca Szigeti strand bejárata és keleti oldalon lévő 1178/11 hrsz.-ú közterület**

A strand üzemeltetése szempontjából kiemelkedően fontos, jelenleg is parkolási területként működik. A terület rendezése után összesen 76 db parkoló állás kialakítására van lehetőség.

**2.4. Halász utca - Szigeti stranddal szemben lévő 1236 hrsz.-ú önkormányzati ingatlan**

A két útszakaszt összekötő, jelenleg füves területen kb. 40 db. parkoló állás kiépítésére van lehetőség. Az ingatlan viszonylag sűrű beépítettségű üdülő övezetben található.

**2.5. Halász utca déli oldala, a központi részétől a futballpálya melletti vízelvezető árokig.**

Az úttest mellett, egy sorban kb. 60 db. gépjármű parkolóhely alakítható ki, abban az esetben, ha 2.6. pontban leírt romtemplom előtt lévő központi parkoló megvalósítása akadályba ütközik. Ez a megoldás a jelenleg provizórikusan kialakult használatot tükrözi.

**2.6. Halász utca romtemplommal szemben lévő beépítetlen terület**

Az ittlévő jelenleg vegyes tulajdonú ingatlanok /MÁV, Önkormányzat/ tulajdonviszonyainak rendezésével, az ingatlanok összevonásával, a központi turisztikai övezetet tehermentesítő kb. 100 férőhelyes központi parkoló létesíthető.

Kérem a Tisztelt Képviselő-testületet, hogy az előterjesztést megtárgyalni szíveskedjen.

**Határozati javaslat**

**RÉVFÜLÖP NAGYKÖZSÉG ÖNKORMÁNYZATA**

**KÉPVISELŐ-TESTÜLETÉNEK**

**/2020. (VI. 29.) HATÁROZATA**

**A Révfülöpi parkolók helyzetének, valamint a Halász utca közlekedési és parkolási helyzetének felméréséről és felülvizsgálatáról**

Révfülöp Nagyközség Önkormányzata Képviselő-testülete tudomásul veszi, és elfogadja Demény Zoltán közlekedési tervező által készített, a település jövőbeli parkolási rendszerét és lehetőségeit feltáró tanulmányt.

A Képviselő-testület felhatalmazza a Gazdasági Településfejlesztési és Turisztikai Bizottságot, hogy az elfogadott közlekedési tanulmányt alapul véve, dolgozza ki és határozza meg a jövőbeli parkolási rendszer kialakítását szolgáló célokat és tevékenységeket.

Felelős: Gazdasági Településfejlesztési és Turisztikai Bizottság

Határidő: folyamatos